Ma hardloop deur vlamme om peuter te redRicardo Human en Karien van der Westhuizen saam met hul kinders, Ramos, Romano en Kiara. Foto: Verskaf Karien van der Westhuizen (28) en haar 16 maande oue dogtertjie, Kiara, het brandwonde aan hul gesigte en hande opgedoen nadat Van der Westhuizen met Kiara in komberse toegedraai deur die vlamme na buite gevlug het. Van der Westhuizen se verloofde, Ricardo Human, en sy twee seuns, Ramos (6) en Romano (7), is gelukkig ongedeerd. Die brand het Dinsdagaand by die gesin se huis in Kameeldrift-Oos uitgebreek. “Ek het die aand vir Kiara aan die slaap gemaak en self vroeg in die bed geklim. Ricardo het vir die seuns Bybel gelees en hulle in die bed gesit en later ook kom slaap,” het Van der Westhuizen aan Maroela Media vertel. “Ek weet nie hoe laat dit was nie, maar Ricardo het in die nag wakker geword omdat hy gedink het hy hoor ŉ kraan wat drup. Toe hy in die kombuis kom, was die hele kombuis klaar aan die brand.” Human het gehardloop om Van der Westhuizen wakker te maak en vir haar gesê sy moet vir Kiara kry en uit die huis uit kom. Hy het vir Ramos en Romano gekry en met hulle na buite gehardloop. Kiara Human. Foto: Verskaf “Ek het vir Kiara uit haar kot opgetel, maar toe ek omdraai, het die vlamme reeds by die deur ingekom,” het Van der Westhuizen gesê. “Al wat ek kon doen, was om die komberse om Kiara te draai en deur die vlamme te hardloop om buite te kom. Ons was skaars buite, toe gee die hele dak van die huis in. Brandweerbeamptes het later vir ons gesê as Ricardo net ŉ paar minute later wakker geword het, sou hulle ons moes begrawe.” Van der Westhuizen en Kiara is by ŉ hospitaal vir hul brandwonde behandel en Kiara moet sedertdien elke tweede dag teruggaan sodat die wonde skoongemaak kan word. “Dit gaan goed met haar, maar sy het baie pyn,” het sy gesê. “ŉ Berader wat ons ná die brand gesien het, het gesê Kiara sal later wanneer sy ouer is vir traumaberading moet gaan. Sy sal dalk nie die brand onthou nie, maar sy gaan die pyn onthou en dit kan haar aantas. Dit is vir ons almal baie moeilik. Ons kan nie slaap nie en ek en Ricardo dink heeltyd aan wat kon gebeur het. Dit is nie maklik om die voorval te verwerk nie.” Die gesin bly intussen by Ricardo se ma terwyl hulle op soek is na nuwe blyplek. “Dit gaan finansieel swaar omdat ons nie versekering gehad het of ŉ mediese fonds het nie. Ramos is in 2014 met bloedkanker gediagnoseer en dit was finansieel ŉ baie swaar las op ons. Gevolglik moes ons baie van hierdie goed prysgee,” het Van der Westhuizen gesê. “Ramos is nou in remissie, maar ontvang steeds chemobehandeling.” Sy het gesê die oorsaak van die brand word steeds ondersoek, maar daar word vermoed dat ŉ elektriese fout die oorsaak kon wees. Intussen het talle mense reeds na die gesin uitgereik om te help met meubels, kruideniersware en klere vir die kinders. “Ons is baie dankbaar vir die ondersteuning wat ons ontvang. Ons gesin is al deur baie en ons sal ook sterker hierdeur kom. Ricardo is ons held. As dit nie vir hom was wat betyds wakker geword het en ons gered het nie, kon ons almal dood gewees het,” het Van der Westhuizen gesê. Enigiemand wat die gesin graag finansieel of andersins wil bystaan, kan Van der Westhuizen by 074 293 1755 bel.